google/wiki40b huggingface dataset:
Tiny Tim

Barndom og tidlig karriere

Herbert Khaury underholdt som gateartist nær Harvard University i 1960-årene. Han flyttet senere til New York City der han samlet seg en liten gruppe tilhengere. På denne tiden dukket Khaury opp i filmene Normal Love og You Are What You Eat.
I sistnevnte sang han duett med Eleanor Barooshian, medlem i bandet The Cake. Opptredenen i denne filmen ledet også til at Herbert Khaury dukket opp på TV-skjermen i programmet Rowan and Martin's Laugh-In. Khaury moret publikum med sin underlige framtoning og særegne stemme, og han opptrådte flere ganger på det samme TV-programmet. På dette tidspunktet lyktes det Herbert Khaury å få en platekontrakt med Reprise Records. 
Herbert Khaury ga ut sitt første album, God Bless Tiny Tim, i 1968. Dette albumet inneholdt flere kjente amerikanske sanger, blant annet «I Got You Babe» og «Tiptoe Through the Tulips», og Khaury sang både i falsett og dypere stemmeleier. Ved en anledning i 1968 spilte Herbert Khaury sammen med The Beatles, hvor han sang «Nowhere Man». George Harrison roste Herbert Khaury for hans musikk, og var også selv interessert i bruken av ukulele. Herbert Khaury ga ut et album til i 1968, Tiny Tim's Second Album og enda et året etter, For All My Little Friends.
Herbert Khaury giftet seg foran kamera i et TV-program med Victoria Mae Budinger («Miss Vicki»), 17. desember 1969. Deres første barn døde tidlig, men de fikk senere datteren Tulip Victoria. Ryktene svirret om et ulykkelig ekteskap mellom Khaury og Miss Vicki, og de levde etter sigende for det meste hver for seg. Etter åtte år tok de ut skilsmisse. Herbert Khaury spilte på Isle of Wight Festival 1970 i august 1970. 600 000 publikummere så ham synge en blanding av rock og engelske folkesanger. Opptredenen ble en kjempesuksess, spesielt blant hippiene.

Senere karriere

På starten av 1970-tallet begynte Herbert Khaurys popularitet å avta. Hans fjernsynsopptredener ble færre og publikum sviktet. Til tross for dette spilte Khaury fortsatt foran store folkemengder rundt omkring i USA. Khaury spilte en psykotisk, ukulele-spillende klovn i skrekkfilmen Blood Harvest fra 1987. Interessen for Khaury som artist steg på 1990-tallet, og han spilte blant annet inn en musikkvideo sammen med et punk-rock-band fra New York.

Den siste tiden

Herbert Khaury var med i humoristiske reklamer og på halloween-arrangementer mot slutten av sitt liv. I september 1996 fikk han et hjerteinfarkt under en opptreden på en ukulele-festival i Massachusetts, og døde senere på sykehus. I ettertid har det blitt klart at Herbert Khaury hadde blitt anbefalt å legge karrieren på hyllen av sin lege, men at han likevel fortsatte å opptre.
Herbert Khaury ble begravd i Minneapolis.
Sorø amt

Sorø amt ble dannet ved en sammenslåing av først Ringsted amt og Sorø amt i 1748 deretter ble det sammenslått med Korsør amt (som bestod av Slagelse herred) og Antvorskov amt (som bestod av Vester- og Øster Flakkebjerg herreder) i 1798. For amtet før 1793, se Sorø amt (1662-1793).
Amtet ble i 1970 slått sammen med Holbæk amt til Vestsjællands amt.
Hjortkvarn

Hjortkvarn er et tettsted i Hallsberg kommune i Örebro län i landskapet Närke i Sverige. I 2010 hadde tettstedet 238 innbyggere.
Lite å leve for

«Lite å leve for» er en skillingsvise fra Odalen skrevet i 1886. Mannen som skrev visa reiste sammen med moren fra Odalen, og inn til Kristiania på 1880-tallet for å søke seg jobb. De to levde et liv i svært dårlige kår inne i byen, men etterhvert skal det visstnok ha gått mannen ganske godt. Visa er delvis skrevet på Odalsdialekt, og er også kjent under titlene «Skjebnen har født meg til verden» og «Husbåt ved elva». Den er spilt inn på en del plater, blant annet på Frem fra Glemselen kap. 5 med Helge Borglund.

Teksten

Skjebnen har født meg til verda,

jeg vet ikke hvem som har skyld,

det første jeg lærte var å stjela,

og fly på de andre etter fylla.

Mor mi var venn med en tater

far min dem aldri fant,

han skal være i De forenede stader,

men jeg vet ikke om det er sant.

Og tatera holdt til ned ved elva

vi bodde i sjekta hos dem,

da jeg kom hjem en kveld var a vælva,

så nå har jeg ikke lenger noe hjem.

Nå ligger jeg her under brua,

jeg er ikke menneske jeg,

men hva er det du glaner på du da,

ligger jeg kanskje i veien for deg.

Jeg går rundt i tomhet og kava,

og er ikke menneske mer,

det blir ikke mange ved grava,

det blir ingen blomster til meg.
Caxirola

Caxirola (uttales [kaʃiˈɾɔla]) er et brasiliansk perkusjonsinstrument oppfunnet av Carlinhos Brown. Det består av en lukket kurv av plast med flat bunn, og er fylt med små syntetiske partikler. Lyden frambringes ved å riste instrumentet med hånda, og det klassifiseres derfor som en idiofon. Caxirola ble 27. september 2012 valgt til det offisielle musikkinstrumentet under VM i fotball 2014, men vil på grunn av sikkerheten ikke bli tillat å bruke under kamper på stadion.
Green Green Grass of Home

Innhold

En mann vender tilbake til sitt barndomshjem. Det blir implisert at dette er hans første besøk hjemme siden han forlat det i sin ungdom. Han forteller at han vender tilbake til sin lille hjemby på landet.
Da han stiger ned fra toget, berører han det grønne gresset. Hans foreldre og «sweet Mary» er der for å ønske ham velkommen. Han observerer kjennemerker fra sin barndom, innbefattet «The old oak tree [I] used to play on».
Mannen våkner i virkeligheten opp bare timer før sin henrettelse, og at han kun vil vende tilbake når han er død og begravet: «Yes, they'all all come to see me in the shade of that old oak tree, as they lay be 'neath the green green grass of home».
Den norske sangeren Tor Endresen har utgitt en versjon hvor han bytter ut «a guard and there's a sad old padre» med «a garden and a sad old partridge».
Simon Mignolet

Landslaget

Mignolet har representert det belgiske landslaget på alle nivåer fra U-16 og oppover. Han debuterte for det belgiske seniorlandslaget den 25. mars 2011 i en EM-kvalifiserings kamp mot Østerrike, en kamp Belgia vant 2-0.
Han ble tatt ut i Belgias EM-tropp til EM i Frankrike 2016.
Han ble tatt ut i Belgias tropp til VM i fotball 2018 i Russland.
Pujon

Administrativ inndeling

Fylket er delt inn i en ŭp (småby), to rodongjagu (arbeiderdistrikt) og 14 ri (landsby).
Ytre Klungset naturreservat

Ytre Klungset naturreservat ligger på Ytre Klungset i Fauske kommune i Nordland. Naturreservatet har et areal på 85 dekar. Området er vernet for å bevare et skogsparti med stort mangfold og frodighet, og artsforekomstene av gulveis og springfrø.
Tetraphlebia

Utseende

En middelsstor (vingespenn ca. 50 millimeter), ensfarget brunsvart sommerfugl. Både over- og undersiden er ensfarget brunsvarte.

Levevis

Larvene lever sannsynligvis på bambus i slekten Chusquea.

Utbredelse

Tetraphleia germainii lever i Chile og Argentina.
Jernbane i Lesotho

Jernbanen i Lesotho utgjør kun 2,6 km med smalsporet (1 067 mm) skinnegang som eies og drives av Sør-Afrika. Denne banen er også inkludert i Sør-Afrikas statistikk. Lesothos eneste jernbanelinje ble bygget i 1905, og forbinder hovedstaden Maserus nordlige handelsdistrikt til Marseilles i Sør-Afrika og videre derfra til Bloemfontein-KwaZulu-Natal-hovedbanen. 
I 2008 ble det snakket om å bygge en ny jernbane mellom Lesotho, Durban og Port Elizabeth.
Heterorrhina

Utseende

Nokså store (20-40 millimeter), brede, mer eller mindre metallisk fargede gullbasser. Noen av artene kan være svært variable i fargen og være mønstret i rødt og svart eller grønt og svart. De metalliske fargene skyldes ikke pigmenter, men reflekser fra mikroskopiske strukturer i overflaten (strukturfarger).

Utbredelse

Slekten er utbredt i Sørøst-Asia.
Lise Rønne

Bakgrunn

Som 22-åring hadde Rønne praksis som producerassistent ved tv-kanalen MTV i London. Senere har hun vært tv-vert for danske programmer som Boogie (DR1), Rundfunk (TV 2) og Dagens Danmark (DR1). I januar 2006 jobbet hun ved TV-Avisen og siden 2008 har hun jobbet for DR1s Aftenshowet. 
I perioden 2008–2012 har hun ledet den danske versjonen av talentkonkurransen X Factor, og hun har ledet Dansk Melodi Grand Prix ved to anledninger: i 2011 og 2013. Året etter var hun programleder for Eurovision Song Contest 2014 i København sammen med Pilou Asbæk og Nikolaj Koppel. 
Rønne gikk ut fra Viborg Katedralskole i 1997 og tok senere en bachelorgrad i medievitenskap ved Aarhus Universitet og en diplomutdanning i journalistikk.
Otto Rasch

Bakgrunn

Otto Rasch studerte rettsvitenskap, politisk økonomi og filosofi ved forskjellige tyske universiteter. Han ble promovert i rettsvitenskap og i politisk økonomi ble derfor titulert Dr. Dr. Rasch. Hans avhandlinger har titlene «Dialektgeographie des Kreises Eschwege» (1912) og «Wohnungsmarkt und Wohnungspolitik in England in der Kriegs- und Nachkriegszeit» (1922).
Kort etter Adolf Hitlers maktovertakelse i 1933 ble Rasch utnevnt til borgermester i Radeberg og 1934–1936 var han overborgermester i Wittenberg.
Hans tid som overborgermester i Wittenberg ble ikke forlenget, idet det ble stilt spørsmålstegn ved store omkostninger vedrørende byggingen av hans tjenestevilla. Heri ligger formodentlig grunnen til at han ikke fortsatte sin kommunalpolitiske karriere, og begynte på en karriere innen Sicherheitsdienst (SS).
I 1938 ble han leder av Gestapo i Frankfurt am Main, i november 1939 sikkerhetsdirektør i Linz for Oberösterreich. I mars 1939 ble han SD-sjef i Prag, deretter inspektør (sjef) for SD og Sicherheitspolizei (Sipo) i Königsberg.

Andre verdenskrig

Den 22. juni 1941 begynte Operation Barbarossa, Tysklands angrep på sin tidligere forbundsfelle Sovjetunionen. I kjølvannet på de fremrykkende tyske arméer fulgte fire særskilte mobile innsatsgrupper, Einsatzgruppen, hvis oppgave det var å eliminere for Det tredje rikes intresser mishagelige personer, det vil si jøder, sigøynere, partisaner og bolsjevikiske partikommissarer, såkalte politruker. Reinhard Heydrich, sjef for Reichssicherheitshauptamt (RSHA), Nazitysklands sikkerhetsministerium, hadde før Operation Barbarossa utnevnt Rasch til befalshavende for Einsatzgruppe C, som fulgte Arméegruppe Süd inn i Ukraina. Da Heydrich skulle velge ut befalingshavere for Einsatzgruppen, forelå særskilte utvalgskriterier. Foruten å helt bekjenne seg til nazismens ideologiske syn på jøder, bolsjeviker og slavere skulle offiserene ha utmerket seg ved «energisk hensynsløshet» og effektivitet under sin karriere så langt. Rasch og flere andre høye offiserer, deriblant Walter Stahlecker, Arthur Nebe og Otto Ohlendorf, fikk innen SD intensiv utdannelse og trening ved grensepolitiskolen i Pretzsch. Tre av de fire innsatsgruppenes befalshavende innehadde doktorsgrad i jus; de tilhørte SS' intellektuelle elite.
Under Raschs tid som befalshavende fra juni til oktober 1941 myrdet man 40 669 ukrainske sivilpersoner. Dette tall medregner også massakeren på 33 771 ukrainske jøder i Babij Jar den 29. og den 30. september 1941.
Mellom 1942 og 1945 var Rasch direktør for det petrokjemiske selskapet Kontinentale Öl.
Rasch ble tiltalt i Einsatzgruppenrettergangen som ble innledet den 29. september 1947, men tiltalen ble nedlagt den 5. februar 1948 av helsegrunner, ettersom han led av langt fremskreden Parkinsons sykdom.
Svein Oddvar Moen

Hjemlig karriere

Svein Oddvar Moen startet dommerkarrieren i 1996. 29. mai 2003 debuterte han som Tippeligadommer i kampen Aalesund- Odd Grenland.
Moen har etter hvert etablert seg som en av Norges beste fotballdommere, og er tildelt Kniksenprisen som «Årets dommer» i 2010, 2011 og 2012.
Moen har dømt over hundre kamper i Tippeligaen, samt to cupfinaler, cupfinalen 2008 mellom Stabæk og Vålerenga og cupfinalen 2013 mellom Molde og Rosenborg.

Internasjonal karriere

Svein Oddvar Moen ble utnevnt til FIFA-dommer i 2005. Mellom 2005 og 2008 dømte han stort sett kvalifiseringskamper til internasjonale ungdomsmesterskap og et fåtall kvalifiseringskamper til UEFA-cupen. I 2008-2009-sesongen fikk han dømme i UEFA-cup-turneringen, og sesongen etter fikk han fornyet tillit. 14. september 2010 debuterte han som hoveddommer i Mesterligasluttspillet i kampen mellom Bursaspor og Valencia i Tyrkia. I desember samme år rykket han opp til UEFAs elitegruppe for dommere, som forøvrig er det øverste nivået for europeiske fotballdommere.
Siden 2010 har Moen vært fast dommer i Mesterligaen, samt i store landskamper.
Han dømte finalen i U17-VM 2011, var hoveddommer i sommer-OL i London og fjerdedommer i VM i fotball 2014. Under EM 2016 dømte han to kamper i gruppespillet: Wales–Slovakia og Ukraina–Polen.

Privat

Svein Oddvar Moen tok sanitetsutdannelse i Stavern på Luftforsvarets Sanitetsskole i mars 2000, og jobber som stasjonsmester for ambulansetjenesten i Haugesund. Moen er gift.
NM i troppsgymnastikk 2010 (TeamGym)

NM i troppsgymnastikk 2010 i TeamGym for senior og junior ble arrangert 29. - 30. mai 2010, i Haugesund. Arrangør var Haugesund Turnforening.
Konkurranseformen TeamGym betyr at man konkurrerer sammenlagt i frittstående, tumbling og trampett, i motsetning til nasjonale klasser, der man konkurrerer i enkeltapparater.
Mesterskapet var andre kvalifiseringsrunde for EM i troppsgymnastikk 2010.
Standart

Standart er en militær fane eller et banner brukt som felttegn i krig. Begrepet standart anvendes særlig om kvadratiske rytterfaner båret av kavaleriet.
I antikken og middelalderen var standart et banner som ble heist som et felttegn foran feltherren. Standart var også den opprinnelige benevnelsen på den tyske keiserens riksbanner. I Hitler-Tyskland var dekorative standarter sammen med uniformer og flagg viktige deler av den visuelle, militære propagandaen. Da ble for øvrig ordet Standarte ofte brukt synonymt med regiment.

Etymologi

Ordet standart kommer via fransk étendard og tysk Standarte fra det latinske extendere, det vil si «bre ut». Ordet har i overført betydning fått formen standard, det vil si «det som fører an og viser veien», altså en veiledende norm eller definisjon, for eksempel for varer eller mål.
Sankta Isabellas orden

Sankta Isabellas orden (portugisisk Real Ordem da Rainha Santa Isabel) er en portugisisk orden innstiftet 4. november 1801 av prinsregent Johan, den senere kong Johan VI av Portugal, etter oppfordring fra hans kone, Charlotta Joakima av Bourbon. Hun var datter av kong Karl IV av Spania og Maria Luisa av Parma og etableringen av Sankta Isabellas orden kom som svar på innstiftelsen av den spanske Maria Luisa-ordenen, oppkalt etter dronning Charlotta Joakimas mor. Begge ordener er kun for kvinner og kalles dameordener. Sankta Isabellas orden har navn etter den hellige dronning Elisabet av Portugal, også kjent som Sankta Isabella. Ordenens statutter ble fastsatt av Charlotta Joakima 25. april 1804. Ordenen har én klasse og tildeles medlemmer av det portugisiske kongehus og kvinner fra høyadelen. Etter at Portugal i 1910 ble republikk, er ordenen ikke lenger forbundet med den portugisiske stat. Den eksisterer fortsatt som en dynastisk orden i huset Bragança.

Insignier

Ordenstegnet for Sankta Isabellas orden har en oval gullmedaljong med krone over. Medaljongen har et motiv som viser Sankta Isabella gi almisser til en fattig. Medaljongen er omgitt av en krans av roser. Nederst finnes et blått bånd med mottoet «PAUPERUM SOLATIO» (de fattiges trøst). Reversen har innstifterens initialer samt ordenens navn. Ordenstegnet er opphengt i et rosa (lyserødt) bånd med hvit midtstripe.
Ensom ulv

Handling

J.J. McQuade (Chuck Norris) er en Texas Ranger med uante evner inne karate som foretrekker å jobbe alene. Han får i oppdrag og spore opp en bande som driver våpensmuggling, bandelederen er en mester innen kamsport. Jakten begynner, og de to karatekjempene møtes tilslutt i det store oppgjøret, mann mot mann.

Om filmen

Ensom ulv innbrakte $12 millioner på amerikanske kinoer og havnet dermed på en 57.-plass over de meste innbringene filmene i USA i 1983.
Filmen fikk bra omtale av den amerikanske filmkritikeren Roger Ebert. Han gav den 3 og en halv av maksimalt fire stjerner.
Filmen fikk middelmådig omtale av Aftenpostens anmelder.
Scarabaeus (i snever forstand)

Utseende

Store og kraftige, langbeinte, vanligvis svarte skarabider. Hodet er stort og bredt, spadeformet, gjerne med kraftige tenner langs forkanten. Pronotum er bredt (bredere enn dekkvingene), ofte med sture punktgroper. Dekkvingene er forholdsvis korte og brede. Beina er kraftige og ganske lange, frambeina er omdannet for graving, med kraftige, skovlaktig pigger på utsiden. Fotleddene på forbeina er forsvunnet.

Levevis

Disse billene er kjent for sin rulling av store møkk-kuler. Når billen finner en kuruke eller annen møkk, klemmer den en del av denne sammen til en ball som er noe større enn billen selv. Denne graves dypt ned og tjener som mat for larven. Ballen forsvares energisk mot konkurrerende biller, og harde kamper kan oppstå. Om grunnen der møkka ligger ikke egner seg for graving, kan billen rulle dem en ganske lang strekning. Den går da baklengs og skyver møkkballen med bakbeina.

Den hellige skarabé

Artene i slektene Scarabaeus og Kheper (ofte kalt pilletrillere på norsk) er store, kraftige biller med skovlformet hode og lange, kraftige bein der framføttene er helt bortredusert. Antikkens egyptere la merke til denne billens energiske arbeid. I den gamle egyptiske mytologien mente man at solen var ein slik ball, som hver dag ble rullet over himmelhvelvingen av en enorm skarabé, guden Kheper. Små skarabé-modeller ble skåret ut i mer eller mindre edle steinslag og brukt som amuletter, blant annet ble de ofte viklet inn i bandasjene rundt mumier, for eksempel på mumiens panne og bryst. Arten Scarabaeus sacer er kjent som den hellige skarabé, men egypternes opprinnelige modell kan like gjerne ha vært en av den metallskinnende artene i underslekten Kheper.

Utbredelse

Denne slekten har flest arter i Afrika. I Europa finnes det 7 arter i middelhavsområdet, på Balkan og områdene nord for Svartehavet.
For Emma, Forever Ago

Historie

Etter bruddet med hans forrige band, DeYarmond Edison, reiste Justin Vernon til en hytte nordvest i Wisconsin i tre måneder, for å «gå i dvale». Etter tre måneder for seg selv ble For Emma, Forever Ago laget. «All of his personal trouble, lack of perspective, heartache, longing, love, loss and guilt that had been stock piled over the course of the past six years, was suddenly purged into the form of song.»
Innspillingen er kun laget av Justin Vernon, «despite its complexity, the record was created with nothing more than a few microphones and some aged recording equipment.» Albumet ble selvutgitt i juli 2007, og fikk raskt oppmerksomhet fra forskjellige magasiner, som for eksempel Pitchfork Media. I februar 2008 ble albumet gjenutgitt gjennom Jagjaguwar med et nytt coverbilde. I mai 2008 ble albumet gitt ut i Storbritannia og Europa gjennom 4AD.
Som en gave til tilhengerne fikk de som forhåndsbestilte gjenutgivelsen en gratis Bon Iver-plakat, og de som lastet albumet ned fra iTunes fikk et gratis bonusspor, «Wisconsin».
Peter Gabriel spilte inn en coverversjon av «Flume» på albumet Scratch My Back.
Lars Tangeraas

Bakgrunn og virke

Tangeraas er sønn av misjonærene sogneprest Anders Tangeraas (1902–2000) og Jenny Johnsen (1908–2005) som på 1930-tallet var stasjonerte i Kina. Tangeraas tok examen artium i Hongkong i 1957 og ble ansatt i Utenriksdepartementet i 1963. Han har mastergrad i økonomisk historie fra det skotske University of St Andrews, såvel som en doktorgrad i historie fra London School of Economics.

Utmerkelser

Han er kommandør av St. Olavs Orden og kommandør med stjerne av Den Kongelige Norske Fortjenstorden og innehar en rekke utenlandske ordener. Tangeraas ble i 1994 tildelt datu-graden av den filippinske Sikatuna-ordenen.
Røyrhus

Røyrhus er en liten utkant av bygda Hellesylt i Stranda kommune i Møre og Romsdal. Det bor kun 13 fastboende der. Landskapet er preget av grønne marker, siden det tradisjonelt har blitt drevet med jordbruk der i århundrer. Det blir plantet gras der, som blir brukt til fór til dyra på gårdane. Når man kommer inn i dalen, blir den dominert av et stort fjell med navnet Røyrhusnebba. Det er en del av grensa mellom Sogn og Fjordane og Møre og Romsdal. I den ene enden munner dalen ut i Langedalen, og i den andre enden splitter den i to daler med navn Tverrdalen og Shielledalen.
Sabine Englert

Internasjonelle karriere

Englert hadde sin debut på det tyske landslaget i 2001. Hun fikk en bronsemedalje ved Håndball-VM 2007.
Englert deltok også under Beijing sommer-OL i 2008, hvor Tyskland kom på 11.-plass.

Klubbkarriere

Englert ble østerriksk mester med Hypo Niederösterreich i 2008.
Gongzhuling

Gongzhuling (kinesisk: 公主岭; pinyin: Gōngzhǔlǐng) er et byfylke i provinsen Jilin i Folkerepublikken Kina. Det ligger i byprefekturet Siping.
Befolkningen var på 1 030 322 innbyggere i 1999.

Kulturminner

Qinjiatun (Qinjiatun chengzhi, 秦家屯城址) fra perioden fra Kitan-dynastiet til jursjen-dynastiet ble i 2006 oppført på Folkerepublikken Kinas liste over kulturminner.

Jernbane

Gongzhuling er stoppested på den viktige jernbanelinen Jinghabanen som løper fra Beijing til Harbin via blant annet Tianjin, Tangshan, Shenyang og Changchun.
Hada-banen, en høyhastighetsbane åpnet i 2012, går også gjennom området fra Harbin til Dalian.

Vei

Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
FilmMax

FilmMax var en filmkanal som var tilgjengelig i Norge gjennom kabel-tv og parabol fra 1992 til 1995. 
Kanalen sendte filmer 24 timer i døgnet og var en søsterkanal til TV1000.
FilmMax ble lansert høsten 1992 og ble da den tredje skandinaviske filmkanalen etter FilmNet og TV1000.
FilmMax sendte med jevne mellomrom erotiske filmer som en del av programtilbudet, men disse var sensurert av hensyn til norsk lovgivning. Høsten 1994 fjernet derimot FilmMax svartsladden og sendte usensurerte erotiske filmer. Statens medieforvaltning reagerte med hjemmel i
kringkastningsloven og vurderte å sperre FilmMax' adgang til norske kabelnett. FilmMax fortsatte imidlertid praksisen. Dette resulterte i et vedtak om forbud mot videresending av  FilmMax sine signaler over det norske kabelnettet. Vedtaket ble påklaget av TV1000 Sverige AB, eier av FilmMax, som mente dette stred mot EØS-avtalen. Kulturdepartementet avviste klagen, og opprettholdt Statens medieforvaltning sitt vedtak. Mot slutten av mai 1995 gjenopptok FilmMax sensuren av de erotiske filmene etter at departementet hadde bedt kabeltvselskapene sperre kanalen sin tilgang til kabelnettet.
1. november 1995 la TV1000 ned FilmMax. Nedleggelsen ble begrunnet med kapasitetsproblemer i kabelnettene. TV1000 valgte heller å konsentrere seg om den nye kanalen TV1000 Cinema.
Hobbart & Hobbart

Hobbart & Hobbart er et norsk agentbyrå som ble etablert i 1998 og drives av Martin Braathen. Selskapet har i dag avdelinger i Oslo og London. Agentbyrået leverer løsning med hjelp innenfor juss, mediahåndtering, coaching, sponsing og forsikring. Det forestår kontraktforhandlinger, og ivaretar rettigheter. Det hjelper til med pressefilter, merkevarebygging, krisehåndtering og personlig veiledning. Det formidler også bransjerelaterte investerings- og advokattjenester. Hobbart & Hobbart administrerer også nettsiden rettighetsregisteret.no, hvor kreative mennesker kan registrere sine ideer og sitt verk.
Hobbart & Hobbart representerer et bredt utvalg av norske skuespillere: Aksel Hennie, Ane Dahl Torp, Jonathan Chederville, Anneke von der Lippe, Christian Rubeck, Emil Johnsen, Gitte Witt, Hege Schøyen, Stig Eldred, Kathrine Fagerland, Kjersti Holmen, Thomas Berg, Lars Arentz-Hansen, Mads Sjøgård Pettersen, Ellen Dorrit Petersen, Mikkel Gaup, Morten Faldaas, Janicke Askevold, Petronella Barker, Fridtjov Såheim, Stig Henrik Hoff, Knut Joner, Mats Eldøen, Trond Fausa Aurvåg, Nils Jørgen Kaalstad, Joachim Rafaelsen, Michael Phenicie, Thomas Berg, Julia Schacht, Henriette Steenstrup, Nasrin Khusrawi og Sølje Bergman.